《冬至一阳来复》
明代·苏葵

群阴剥阳阳未生，草木凋委寒严凝。谁知造化有消长，黄钟气动葭灰升。

从兹品汇有生意，老根衰干皆抽萌。自复而临渐于泰，普天引领乾刚行。

百僚此日尽称贺，众中会有扶阳能。应须竭力事培植，勿使群阴仍类兴。

作者简介：广东顺德人，字伯诚。成化二十三年进士。弘治中以翰林编修升江西提学佥事。性耿介，不谄附权贵。为太监董让陷害，理官欲加之刑。诸生百人拥入扶葵去，事竟得雪。在任增修白鹿书院。官至福建布政使。有《吹剑集》。